b'\n_START_ARTICLE_\nTorre del Pla de les Forques\n_START_SECTION_\nDescripci\xc3\xb3\n_START_PARAGRAPH_\n\xc3\x89s una torre situada ran de la carretera comarcal Gi-524, prop del collet del Mont. \xc3\x89s de planta circular amb el di\xc3\xa0metre molt m\xc3\xa9s gran a la part inferior. Origin\xc3\xa0riament va disposar de dos pisos, la planta baixa, coberta amb volta, t\xc3\xa9 una bonica porta d\'entrada on es pot llegir: 17 + 82. El primer pis, avui quasi enrunat, tenia una bonica finestra feta de carreus. \xc3\x89s bastida amb pedra volc\xc3\xa0nica i carreus ben tallats a les obertures.\n_START_SECTION_\nHist\xc3\xb2ria\n_START_PARAGRAPH_\nSegons Ramon Grabolosa: "Entre els terme municipal de Batet i la vall de La Cot hi havia l\'anomenat bosc del Bar\xc3\xb3. Pels indrets del Pla de les Forques, encara hi ha les romanalles d\'una alta torre, segurament resid\xc3\xa8ncia esportiva del senyor feudal, quan aixecava la veda". _NEWLINE_Cal creure que aquesta darrera afirmaci\xc3\xb3 \xc3\xa9s impossible per tractar-se d\'una torre del segle XVIII, moment en qu\xc3\xa8 el mode de producci\xc3\xb3 feudal era acabat. \xc3\x89s m\xc3\xa9s l\xc3\xb2gic pensar que la torre servia per vigilar tota la vall de Sant Pau, la de Sant Miquel de la Cot i el pas vers les terres d\'Olot. Aquesta \xc3\xa9s la ra\xc3\xb3 per estar situada en un collet i amb una perspectiva immillorable.'